送孫子祥赴新昌主簿
作者：樓鑰
朝代：宋

paragraphs: 高士不爲簿，子嚴論獨殊。
不遭何不可，而況主簿乎。
夫君豈其裔，南明筮仕初。
要知官無卑，祿可代耕鋤。
正須勾小稽，使民能樂輸。
矧復兼尉曹，鼠竊隨除驅。
兩職去民近，亨途此權輿。
君誠吾里秀，賢厚素有餘。
埋蛇有陰德，映雪讀古書。
起家決儒科，鄉評足名譽。
妻以兄之子，相與久相娛。
小別不足惜，未免摻子袪。
邑境連台剡，好山環四隅。
二子丞鄰封，川陸通舟車。
乘興或一往，徑欲造庭除。
公餘想績文，尤當惜居諸。
會看興公賦，擲地金聲如。